Document ID: 32014R0709

REGULAMENTUL (UE) NR. 709/2014 AL COMISIEI
din 20 iunie 2014
de modificare a Regulamentului (CE) nr. 152/2009 în ceea ce privește determinarea nivelurilor de dioxine și bifenili policlorurați
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (1), în special articolul 11 alineatul (4),
întrucât:
(1)
Regulamentul (CE) nr. 152/2009 al Comisiei (2) include metode pentru determinarea nivelurilor de p-dibenzodioxine policlorurate (PCDD-uri), dibenzofurani policlorurați (PCDF-uri) și bifenili policlorurați (PCB-uri) de tipul dioxinelor în furaje.
(2)
Ar trebui să se stabilească cerințe privind metode de screening care identifică probele cu niveluri semnificative de PCDD-uri/PCDF-uri și PCB-uri de tipul dioxinelor (de preferință selectând probe care depășesc pragurile de acțiune și asigurând selectarea de probe care depășesc nivelurile maxime) și care au debit sporit. În ceea ce privește nivelurile maxime, rata fals-conform a acestor metode de screening ar trebui să fie mai mică de 5 %.
(3)
În cazul în care rezultatele obținute cu metoda de screening depășesc valoarea limită, proba originală ar trebui analizată cu ajutorul unei metode care permite identificarea și cuantificarea PCDD-urilor/PCDF-urilor și PCB-urilor de tipul dioxinelor conținute în eșantion. Aceste metode sunt denumite în continuare „metode de confirmare”. Progresul și evoluțiile tehnice au arătat că utilizarea cromatografiei în fază gazoasă/spectrometriei de masă în tandem (GC-MS/MS) ar trebui să fie permisă pentru utilizarea ca metodă de confirmare pentru verificarea conformității cu nivelul maxim, în plus față de cromatografia în fază gazoasă/spectrometria de masă de înaltă rezoluție (GC-HRMS).
(4)
În urma experienței dobândite în cursul aplicării normelor în vigoare în prezent, este oportună modificarea dispozițiilor actuale în ceea ce privește necesitatea analizei duplicat, aprecierea conformității în cazul analizei duplicat și cerința privind diferența acceptabilă dintre estimarea superioară și estimarea inferioară a rezultatelor.
(5)
Prin urmare, Regulamentul (CE) nr. 152/2009 ar trebui modificat în consecință.
(6)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Partea B din anexa V la Regulamentul (CE) nr. 152/2009 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 iunie 2014.

Labels: 0
6